নিয়মিত বেতন ভাতার দাবিতে নওগাঁয় মানববন্ধন || The Daily Janakantha
প্রকাশিত : ২৯ সেপ্টেম্বর ২০১৯, ০৫:৫৮ পি. এম.
নিজস্ব সংবাদদাতা, নওগাঁ ॥ সারাদেশে ১০টি টেক্সটাইল ভকেশনাল ইনস্টিটিউট স্থাপন শীর্ষক প্রকল্পের আওতায় জনবলকে রাজস্ব খাতে স্থানান্তরকরণ ও নিয়মিত বেতন-ভাতার দাবিতে আজ রবিবার সকালে নওগাঁয় মানববন্ধন করেছে টিভিআইয়ে সকল কর্মরত শিক্ষক, কর্মকর্তা ও কর্মচারীরা। শহরের টিভিআই চত্বরে ঘন্টাকালব্যাপী এ মানববন্ধন কর্মসূচি পালন করে তারা। মানববন্ধন চলাকালে বক্তব্য রাখেন, টিভিআই নওগাঁর প্রতিষ্ঠান প্রধান মোস্তাফিজুর রহমান, সহকারী শিক্ষক আমির হোসাইন, মতিয়ার রহমান ও নৈশ্য প্রহরী সালাউদ্দিন গাজী প্রমুখ । বক্তারা বলেন, ২০০৬ সালে বস্ত্র ও পাট মন্ত্রনালয়ের অধিনে বস্ত্র অধিদপ্তর ১০টি টেক্সটাইল ভকেশনাল ইনস্টিটিউট স্থাপন শীর্ষক প্রকল্পের আওতায় নওগাঁ, সিরাজগঞ্জ, কিশোরগঞ্জ, কক্সবাজার, নোয়াখালী, ফরিদপুর, টাঙ্গাইল, মানিগঞ্জ, চাঁপাইনবাবগঞ্জ ও গাইবান্ধা জেলায় ১০টি প্রতিষ্ঠান স্থাপন করে। প্রকল্পের মেয়াদ প্রথম পর্যায়ে আড়াই বছর নির্ধারন করা হয়। পরবর্তী সময়ে ধাপে ধাপে মেয়াদ বাড়িয়ে ২০১৪ সালের জুনে প্রকল্পের মেয়াদ শেষ হয়। ওই বছরে রাজস্ব খাত সৃজন না হওয়া পর্য়ন্ত বিদ্যমান জনবল দিয়ে প্রতিষ্ঠান গুলোয় শিক্ষা কার্যক্রম অব্যাহত রাখতে মন্ত্রনালয় থেকে আদেশ জারি করা হয়। প্রকল্পের আওতায় প্রতিষ্ঠানগুলো নিজস্ব জায়গায় অবকাঠামো নির্মাণ করে শিক্ষা কার্যক্রম চালাচ্ছে। প্রতিষ্টানগুলো থেকে এ পর্যন্ত প্রায় ৫ হাজার শিক্ষার্থী পরীক্ষা দিয়ে পাস করেছেন। প্রকল্পের মাধ্যমে সাফল্য বেতন নিয়োগ পাওয়ার প্রায় ১০ বছর চাকরি করার পরও তাঁদের মূল বেতন স্কেলের কোন পরিবর্তন হয়নি। এই প্রকল্পের মেয়াদ কয়েকবার বৃদ্ধির ফলে এখানে কর্মরত অধিকাংশ লোকের সরকারী চাকরির বয়সসীমা পার হয়েছে। প্রকল্পের শিক্ষক, কর্মকর্তা কর্মচারী তাদের সময়, মেধা, শ্রম এখানে বিনিয়োগ করলে তাদের রাজস্ব খাতে স্থানান্তর পদক্ষেপ নেয়া হচ্ছে না। গত কয়েক মাস ধরে বেতন-ভাতাসহ সব ভাতা বন্ধ রয়েছে। ঈদুল ফিতর, ঈদুল আযাহার ও নববর্ষ ভাতা পাওয়া যায়নি। তাই তারা দ্রুত রাজস্ব খাতে স্থানান্তর করন ও নিয়মিত বেতন ভাতার দাবি জানান এবং প্রধানমন্ত্রীর হস্তক্ষেপ কামনা করেন। এসময় তাদের সাথে একমত পোষন করে ছাত্র-ছাত্রীরা মানববন্ধনে অংশ গ্রহন করে।